Upute za provedbu pub-kviza „Europski dan jezika 2025.”
Pripremite:
· odgovarajući broj listova za odgovore, kviz je predviđen za rješavanje na papiru u skupinama, preporučam timove od 4 člana
· prezentaciju (Google Sheets preko weba, po potrebi dostupna i PowerPoint varijanta)
· ako prezentirate na jednom zaslonu, zadnje tri stranice ovih uputa s pojašnjenjem pitanja i odgovora možete si isprintati ili otvoriti na mobitelu
Provedba:
· podijelite učenike po skupinama ili ih potaknite da se sami podijele u skupine po četvero. Svakoj skupini dajte primjerak lista za odgovore.
· pokrenite prezentaciju u pregledniku upisivanjem donje adrese u preglednik ili klikom na link (Ctrl+klik za otvaranje. „žir” ,ne „zir”).
https://žir.hr/edl2025quiz
· prezentaciju pokrenite na cijelome ekranu pritiskom na tipku F11 na tipkovnici.
· ako prezentaciju radite s proširenim zaslonom (dva zaslona, odvojeno projektor, odvojeno monitor) pritisnite S da biste otvorili bilješke prezentacije u kojima se nalaze pojašnjenja izgovora  
· prezentacija će možda sama listati pitanja svakih 120 sekundi, ali preporučam igračima dati 30-60 sekundi za odgovor na pitanja. U kvizu je ukupno 18 pitanja. Timovi se dogovaraju o odgovorima i na kraju zaokružuju slovo kraj broja pitanja na listu za odgovore. 
· pročitajte pitanja igračima, ovo je važno za razumijevanje nekih pitanja. Za pitanja 10., 13., 14., 16. i 18. u bilješkama prezentacije i ovom dokumentu priložen vam je fonetski izgovor stranih riječi.
· kad dođete do kraja prezentacije timovi se trebaju zamijeniti za listove za odgovore – svaki tim pregledava, ispravlja i broji bodove drugog tima.
· na zadnjem slajdu prve prezentacije nalazi se link na drugu prezentaciju s odgovorima. Kliknite na taj link i pokrenite drugu prezentaciju na cijelom ekranu pritiskom na F11 na tipkovnici. Ako prezentirate na dva zaslona, ponovno pritisnite S na tipkovnici da biste otvorili bilješke.
· prođite zajedno s igračima sve odgovore. Ukoliko imate vremena možete im pročitati i dodatne bilješke/pojašnjenja odgovora iz dokumenta „Europski dan jezika 2025 Pub Quiz - odgovori s bilješkama” ili iz bilježaka prezentacije.
· nakon što timovi izbroje bodove, proglasite pobjednika.
Pitanja s izgovorom/transliteracijom stranih riječi za čitanje
10.
U Njemačkoj se prilikom kićenja božićne jelke često napravi kabel-zalat. Koji je osnovni sastojak božićnog kabel-zalata? 
krastavci
lampice za bor
špageti
medenjaci

13.
Frendica iz Mađarske pokazala je prstom i razdragano ciknula "Eđ kiš kuća!".  Gledaš lijevo, gledaš desno, ali ne vidiš nikakvu malu kuću. Što zapravo trebaš vidjeti? 
malu patku
malog psa
malu ovcu
malog konja

14.
Na ručku si kod tetke koja te pita "Može mešana skara?". Kažeš "Da" i uskoro stiže pladanj s dugačkim ćevapima, ćuftama, ražnjićima, svinjetinom s roštilja i nekakvim ajvarom. Odakle je tetka kod koje se ne ostaje gladan?
iz Bugarske 
iz Finske
iz Austrije
iz Slovenije
16.
♫ Mi amore, mi amore, espresso, macchiato, macchiato, macchiato, por favore ♫
I prije brain rota postojao je naziv za melodije koju ne možemo izbiti iz glave. Upravo smo se svi zarazili nečime što se na engleskom zove slično kao i njemačkom - 'crv u uhu' ili…
orvurm
orenšmalc
bauhšpek
švarckopf 

18.
Da je pjevačica koja dijeli prezime s vrstom drveta iz prethodnog pitanja išla u školu u državi u kojoj su rođeni njezini roditelji, kao strani jezik učila bi Anglišt, a kao materinski Ščip. Prvi je engleski, a kako mi zovemo drugi jezik?
makedonski
rumunjski
albanski
turski


Bilješke uz odgovore s dodatnim informacijama
2.
Hrvatska je zadnja država koja je pristupila EU, 1. siječnja 2013. godine i hrvatski je tada postao službenim jezikom EU.

3.
Baskijski jezik (baskijski: euskara, katkad i euskera ili eskuara) je izolirani jezik kojim govore Baski, narod nastanjen u Pirenejima u sjevernoj Španjolskoj i jugozapadnoj Francuskoj te neutvrđen broj u dijaspori. Baskijski je izolirani jezik koji ne pripada niti jednoj poznatoj jezičnoj porodici. Ima oko milijun govornika, a za oko 700,000 je materinski jezik. Govornici sebe na baskijskom nazivaju Euskaldunak.

4.
Esperanto, međunarodni je umjetni jezik nastao u drugoj polovici 19. stoljeća prema zamisli L. L. Zamenhofa. Prvi udžbenik objavio je 1887. godine u Varšavi pod pseudonimom "Dr. Esperanto" (liječnik koji se nada) što je kasnije postalo i ime samog jezika.Govorna zajednica esperantista postoji više od stotinu godina, a čine ju brojni govornici i simpatizeri okupljeni u tisuće klubova, grupa, udruženja, strukovnih i nacionalnih saveza na svim kontinentima. 

6.
Leiliviskaja – osoba koja u sauni stvara paru polijevajući zagrijano kamenje vodom. Niti jedan drugi jezik nema takav naziv, iako mnogo zemalja vole saune. 

7.
Složenica dvije finske riječi – poron = "sobovo" i kusema = "popiškio se". Doslovce to iz objašnjenja, neformalna mjera udaljenosti, koliko daleko sob može otići bez da stane i popiški se.

8.
badkruka - osoba koja se ne voli ili ne želi ući kupati na otvorenom jer je voda hladna.

10.
kabelsalat - naziv za zapetljane kabele bilo koje vrste. Sjetite se one jedne kutije sa svim punjačima i kabelima od stoljeća sedmog koju vjerojatno imate negdje u kući. To je kabelsalat.

11.
Burro u talijanskom jeziku znači maslac, u španjolskom magarac.

12.
gattara - od talijanskog gatto = mačka; često posprdni naziv za ženu koja hrani i koja se brine o mačkama lutalicama. Talijanski pandan (crazy) cat lady. Ili Mačkamama.
13.
kutya (kuća) = pas na mađarskom. Slično kao i "kuče" u bugarskom ili srpskom.
14.
"Može mešana skara?" - mešana skara = miješano meso s roštilja, sastoji se od kebapčeta (dugački ćevap), nekoliko kjofti (ćufti), ražnjića sa svinjskim mesom, odreska vratine sa žara te ljutenicom, bugarskom verzijom ajvara. Obično se služi s povrćem na žaru ili pečenim kartofima (krumpirima).

15.
Silbo Gomero (španjolski za „Zviždanje Gomera”), poznato i kao samo el silbo  („zvižduk”), je zviždući jezik kojim govore stanovnici kanarskog otoka La Gomera kako bi se sporazumjevali preko dubokih klanaca i uskih dolina  koji preovladavaju cijelim otokom. Iako se prenosi samo majstorovim naukovanjem učenika, on je jedini zviždući jezik koji se u potpunosti razvio i koristi ga velika zajednica (više od 22.000 stanovnika). Zbog toga je upisan na UNESCO-ov popis nematerijalne svjetske baštine u Europi 2009. god. Silbo Gomero replicira otočki maternji jezik (kastiljanski španjolski) tako što se svaki samoglasnik ili suglasnik zamjenjuje zviždukom: dva različita zvižduka zamjenjuju pet španjolskih vokala, a tu su i četiri zvižduka za suglasnike. Zvižduci se mogu razlikovati prema visini i prema tomu jesu li isprekidani ili kontinuirani. Uči se u školama od 1999. godine i razumiju ga gotovo svi otočani.

16.
ohrwurm u njemačkom, earworm na engleskom (ne pobrkati s uholažom!) je sindrom "pjesme koje ne možete izbiti iz glave", zarazna ili pamtljiva melodija koja vam se mota po glavi čak i kada je ne slušate niti je spominjete u razgovoru. Na engleskom također i "brainworm", "crv u mozgu"
ostale riječi na njemačkom: ohrenschmalz = vosak iz ušiju, bauchspeck = slanina, schwarzkopf = crna glava / marka kozmetike

17.
U navedenim jezicima to je srpanj, 7. mjesec u godini, jer lipa kasnije cvate u hladnijim klimama. Slično kao što "listopad" u tim zemljama počinje u 11. mjesecu umjesto u 10. 

18.
Pjevačica je Dua Lipa, roditelji joj potječu s Kosova, rođena u Londonu (UK). Jedan od službenih jezika na Kosovu je albanski, uz srpski.


